NIK OROSI, najbolji hrvatski barist i vlasnik zagrebačkog kafića Eliscaffe, koji je uvršten na listu 600 najboljih kafića na svijetu, na svom je Fejsu objavio poruku koju je dobio od TEDxZagreba, hrvatskog predstavnika svjetski poznatog TED Conferencesa.

TED je globalna platforma za promociju ideja vrijednih širenja, što je i fraza koja je njihov moto, sa sjedištem u New Yorku. A postoji i njegovo hrvatsko predstavništvo. TEDx u Hrvatskoj, kako pišu na svojim stranicama, djeluje od 2010. godine kada je u ožujku u novom Muzeju suvremene umjetnosti održan prvi TEDxZagreb događaj. Nedugo zatim tim se gasi, ali ga 2016. godine ponovo pokreću ljudi iz TEDxMaksimir tima. To je do danas najuspješniji tim s najvećim brojem organiziranih događaja, piše na stranici TEDx Zagreb.

Sve zbog benigne slike

Hrvatska podružnica TED-a, da se vratimo na stvar, Orosiju je zaprijetila otkazivanjem suradnje zbog po njima neprimjerene fotografije Kolinde koju je Orosi objavio na svom Facebooku prije nekoliko dana. Orosi je objavio screenshot uhvaćen u finalu Svjetskog prvenstva na kojem Kolinda naizgled hvata Macrona između nogu. Jasno, Kolinda nigdje nije hvatala Macrona, no netko je uhvatio nezgodan trenutak te se slika, koja je prilično benigna, proširila internetom.

Bez ikakvog popratnog komentara objavio ju je i Orosi među tisućama drugih, no hrvatskoj podružnici TED-a to je zasmetalo. O tome su ga obavijestili mailom prije nekoliko dana.

"Dragi Nik, neko vrijeme već dobivam od suradnika i publike TEDxZagreba zabrinute poruke o komunikaciji koju vodiš na društvenim mrežama, a i tipkali smo oko toga.

Za posljednju koji si upravo objavio, 'ulovljenu' fotografiju Predsjednice Republike koja insinuira neprimjereni potez rukom prema francuskom predsjedniku, dobio sam brzinski dosta primjedbi.

Ne, mi nismo politički obojeni i doista nemamo ništa protiv bilo čijeg političkog uvjerenja. Pravo je svakoga da svoje stavove izražava kako želi i gdje želi.

Ipak, ne mislim da je primjereno da TEDxZagreb kojega vodim posljednjih osam godina i iza sebe ima 22 događaja sa 130 uglednih govornika ima nekoga tko na ovakav način javno komunicira. Time sam udario pljusku svima koji su dosad na kulturan, dostojanstven i primjeren način pokazali komunikaciju dostojnu govornika TED događaja.

I da, mnogi su tvoji istomišljenici, ali su pronašli primjereniji način komunikacije.

Kako te ja ne mogu niti želim mijenjati, a svejedno unatoč takvoj kulturi komunikacije te cijenim, molim da donesemo neku zajedničku komunikacijsku strategiju.

Ako to nije moguće, ja ću, nažalost, morati donijeti neke odluke prvi puta u povijesti hrvatskih TEDx događaja koje nam obojici ne mogu nositi pozitivan PR.

Nadam se da razumiješ te da ćemo se u najskorije vrijeme vidjeti i popričati o tome kako bismo donijeli ispravnu odluku", stoji u poruci koju je Orosi dobio od hrvatske podružnice TED-a, a koju mu je, kako nam kaže Orosi, poslao Karlo Matić.

Tekst se nastavlja ispod oglasa

Nakon što se nije zbog toga želio sastati s njima, danas su mu, kaže nam, i otkazali suradnju.

"Nisu postupili pravedno"

O svemu smo popričali s Orosijem.

"Veliki sam ljubitelj TED Talka te mislim da je govor na TED-u iznimno vrijedan društveni angažman. Zbog svega toga bio sam iznimno ponosan kada sam od TEDxZagreb organizacije dobio poziv za njihov sljedeći veliki event.

Neugodno sam se iznenadio kada sam od organizatora primio mail koji komentira moj način komunikacije na društvenim mrežama te mi se direktno prijeti isključivanjem s eventa.

Smatram da je pravo mišljenja i govora nešto što bi organizacija poput TEDx-a trebala poštivati te da svi imaju pravo izraziti svoje mišljenje. Moram napomenuti da prilikom moje komunikacije na društvenim mrežama nisam koristio nikakav govor mržnje, već satiru i humor.

Smatram da TEDx kao organizacija nije pravedno, etično ni profesionalno postupila te sam odlučio ne sudjelovati na TEDx eventu, a njihov način komuniciranja sa mnom objaviti javno. Smatram da sam stručnjak u svom poslu voljan širiti dobre te pozitivne ideje, ali ne u sklopu eventa koji organiziraju ljudi s ovakvim stavom prema slobodnom govoru", rekao je za Index Orosi.

Preko kontakt forme smo poslali upit TEDxZagrebu, odmah su nam odgovorili.

"Za odgovor na ovakva pitanja trebali biste biti upoznati potpuno s djelovanjem TED-a, a kako ne pratite TED i TEDx događaje redovno, ne možemo odgovoriti na pitanja koja suptilno vuku na odgovor kakav želite postići.

Na pitanja o govornicima ne dajemo pojedinačne odgovore, a sve što komuniciramo direktno s njima držimo povjerljivom informacijom držeći se pravila zaštite privatnosti direktnih osobnih komunikacija koje imamo s govornicima.

Drago nam je da pratite naš rad", stoji u odgovoru TEDxZagreba za Index.